Nu kan forældre sende lommepenge direkte til børnenes mobil

Kontanter fylder stadig mindre i hverdagen, og nu vil Google også gøre de klassiske lommepenge digitale. En ny funktion i Google Wallet gør det muligt for forældre at oprette en saldo til børn og unge under 18 år og overføre penge direkte til den. Pengene kan derefter bruges til kontaktløs betaling med Google Pay fra en Android-mobil eller et Wear OS-ur med NFC.

Det betyder i praksis, at barnet kan betale i butikker uden hverken kontanter eller sit eget betalingskort.

Forældrene kan følge hvert køb

Google har samtidig bygget en række forældrekontroller ind i løsningen. Via Family Link kan forældrene se barnets transaktioner, sætte grænser for forbruget og øjeblikkeligt låse saldoen.

Senere bliver det også muligt at oprette automatiske overførsler – eksempelvis et fast ugentligt eller månedligt beløb i lommepenge.

Google sælger naturligvis funktionen som en måde at lære børn at håndtere penge på. Men løsningen giver samtidig forældrene ganske omfattende indsigt i, præcis hvad børnene bruger pengene på. Det er praktisk, men ikke nødvendigvis den store skole i økonomisk selvstændighed.

Danmark må vente

Funktionen bliver i første omgang lanceret i USA og gælder børn og unge under 18 år. Google har endnu ikke meldt ud, om eller hvornår den nye Wallet-funktion kommer til Danmark. Derfor må danske børn indtil videre fortsat klare de digitale lommepenge gennem bankernes egne løsninger og betalingskort.

Nu kan forældre sende lommepenge direkte til børnenes mobil